Document ID: 32002R1687

Komisijas Regula (EK) Nr. 1687/2002
(2002. gada 25. septembris),
ar ko paredz papildlaiku paziņojumiem par konkrētām aktīvajām vielām, kas jau laistas tirgū izmantošanai biocīdajos produktos, kā noteikts Regulas (EK) Nr. 1896/2000 4. panta 1. punktā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū [1] un jo īpaši tās 16. panta 2. punktu,
tā kā:
(1) Ievērojot Direktīvu 98/8/EK, jāīsteno darba programma, lai pārskatītu visas 2000. gada 14. maijā tirgū jau esošo biocīdo produktu sastāvā esošās aktīvās vielas (še turpmāk - "esošās aktīvās vielas"). Darba programmas pirmais posms ir noteikts ar Komisijas 2000. gada 7. septembra Regulu (EK) Nr. 1896/2000 par Eiropas Parlamenta un Biocīdo produktu padomes Direktīvas 98/8/EK 16. panta 2. punktā minētās programmas pirmo posmu [2]. Saskaņā ar Direktīvu 98/8/EK Komisijai jānosaka darba programmas grafiks.
(2) Saskaņā ar Regulas (EK) Nr. 1896/2000 3. panta 1. punktu ikvienam tādas esošās aktīvās vielas ražotājam, kas laista tirgū izmantošanai biocīdajos produktos, bija jāidentificē šī aktīvā viela, līdz 2002. gada 28. martam sniedzot Komisijai attiecīgu informāciju. Ievērojot minētās regulas 4. panta 1. punktu un 8. panta 1. punktu, ražotājiem, formulatoriem un apvienībām, lai pieteiktu iekļaušanai Direktīvas 98/8/EK I pielikumā, IA pielikumā vai IB pielikumā kādu esošo aktīvo vielu, kura ir viena vai vairāku produkcijas veidu sastāvā, līdz 2002. gada 28. martam bija jāpaziņo par šo aktīvo vielu Komisijai. Saskaņā ar minētās regulas 3. panta 2. punktu minētajiem ražotājiem vai formulatoriem nebija jāveic atsevišķa identificēšana.
(3) Ir izveidots sākotnējs saraksts, kurā uzskaitītas esošās aktīvās vielas [3], kas identificētas saskaņā ar Regulu (EK) Nr. 1896/2000. Turklāt ir izveidots arī tāds sākotnējs saraksts, kurā uzskaitītas esošās aktīvās vielas, par kurām veikts vismaz viens paziņojums saskaņā ar Regulas (EK) Nr. 1896/2000 4. panta 1. punktu vai 8. panta 1. punktu. Šajā sarakstā pie katras paziņotās esošās aktīvās vielas norādīts attiecīgais produkcijas veids un Direktīvas 98/8/EK pielikums, kurā gribēts iekļaut minēto vielu [4].
(4) Šos sarakstus nebija iespējams darīt pieejamus plašai sabiedrībai, pirms 2002. gada 28. martā beidzās termiņš paziņojumu iesniegšanai par esošajām aktīvajām vielām vienā vai vairākos produkcijas veidos saskaņā ar Regulas (EK) Nr. 1896/2000 4. panta 1. punktu. Darba programmas pirmā posma izstrādes un īstenošanas pārredzamības un skaidrības labad attiecībā uz esošajām aktīvajām vielām, kas jau ir laistas tirgū, ražotājiem, formulatoriem un apvienībām jādod iespēja iesniegt paziņojumus par esošajām aktīvajām vielām vienā vai vairākos produkcijas veidos, ja esošā aktīvā viela ir tikai identificēta vai ja paziņojums ir par tādu produkcijas veidu, kas nav tas, saistībā ar kuru par esošo aktīvo vielu jau iesniegts cits paziņojums. Šādus paziņojumus jāiesniedz līdz 2003. gada 31. janvārim. Šim papildlaikam nav negatīvi jāietekmē galīgo sarakstu sastādīšana, pārskata prioritizācija vai kāds cits no darba programmas termiņiem, kā izklāstīts Regulā (EK) Nr. 1896/2000.
(5) Ar šo papildlaiku ražotājiem, formulatoriem un apvienībām, kas vēlas pieteikt iekļaušanai Direktīvas 98/8/EK I, IA vai IB pielikumā šādu esošo aktīvo vielu vienā vai vairākos produkcijas veidos, jādod iespēja paziņot par minēto aktīvo vielu Komisijai saskaņā ar Regulu (EK) Nr. 1896/2000, iesniedzot minētās regulas II pielikumā minēto informāciju.
(6) Šajā regulā paredzētie pasākumi ir saskaņā ar Biocīdo produktu pastāvīgās komitejas atzinumu,
IR PIEŅĒMUSI ŠO REGULU.
1. pants
Darbības joma
Ar šo regulu paredz papildlaiku tādu paziņojumu iesniegšanai saskaņā ar Regulas (EK) Nr. 1896/2000 4. panta 1. punktu, kas attiecas uz esošajām aktīvajām vielām, kuras ir tikai identificētas vai par kurām paziņots tikai saistībā ar konkrētiem produkcijas veidiem.
2. pants
Definīcijas
Šajā regulā piemēro Direktīvas 98/8/EK 2. panta un Regulas (EK) Nr. 1896/2000 2. panta definīcijas.
Piemēro arī šādas definīcijas:
a) "identificēta esošā aktīvā viela" ir aktīvā viela, kas biocīdā produkta sastāvā bijusi tirgū pirms 2000. gada 14. maija nolūkā, kurš nav Direktīvas 98/8/EK 2. panta 2. punkta c) un d) apakšpunktā minētais, un kas ir:
i) identificēta saskaņā ar Regulas (EK) Nr. 1896/2000 3. panta 1. punktu; vai
ii) paziņota saskaņā ar minētās regulas 4. panta 1. punktu,
bet kuru dalībvalstis nav identificējušas, ievērojot minētās regulas 5. panta 2. punktu;
b) "paziņota esošā aktīvā viela" ir aktīvā viela, kas biocīdā produkta sastāvā bijusi tirgū pirms 2000. gada 14. maija nolūkā, kurš nav Direktīvas 98/8/EK 2. panta 2. punkta c) un d) apakšpunktā minētais, un attiecībā uz ko:
i) veikts vismaz viens paziņojums saskaņā ar Regulas (EK) Nr. 1896/2000 4. panta 1. punktu vai 8. panta 1. punktu; vai
ii) vismaz viena dalībvalsts ir izrādījusi interesi par šīs vielas iespējamu iekļaušanu I vai IA pielikumā saskaņā ar Regulas (EK) Nr. 1896/2000 5. panta 3. punktu vai IB pielikumā saskaņā ar minētās regulas 8. panta 3. punktu.
3. pants
Jauns termiņš paziņojumiem par esošajām aktīvajām vielām
1. Ražotāji, formulatori un asociācijas, kas vēlas pieteikt iekļaušanai Direktīvas 98/8/EK I pielikumā, IA pielikumā vai IB pielikumā identificētu, bet nepaziņotu esošo aktīvo vielu vienā vai vairākos produkcijas veidos, līdz 2003. gada 31. janvārim paziņo minēto aktīvo vielu Komisijai saskaņā ar Regulas (EK) Nr. 1896/2000 4. panta 1. punktu.
2. Ražotāji, formulatori un asociācijas, kas vēlas pieteikt iekļaušanai Direktīvas 98/8/EK I pielikumā, IA pielikumā vai IB pielikumā paziņotu esošo aktīvo vielu vienā vai vairākos produkcijas veidos, kas nav tie, saistībā ar kuriem konkrētā paziņotā esošā aktīvā viela jau ir iekļauta sākotnējā sarakstā, kurā uzskaitītas paziņotās esošās aktīvās vielas, līdz 2003. gada 31. janvārim iesniedz paziņojumu Komisijai saskaņā ar Regulas (EK) Nr. 1896/2000 4. panta 1. punktu.
4. pants
Stāšanās spēkā
Šī regula stājas spēkā 20. dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 25. septembrī

Labels: 1
20
0
3
6